Oficiālais Vēstnesis L 345 , 31/12/2003 Lpp. 0030 - 0033



Eiropas Parlamenta un Padomes Regula (EK) Nr. 2327/2003 (2003. gada 22. decembris), ar ko atbilstīgi ilgtspējīgai transporta politikai izveido pagaidu punktu sistēmu, ko pielieto smago kravas transportlīdzekļu tranzītam caur Austriju 2004. gadā EIROPAS PARLAMENTS UN EIROPAS SAVIENĪBAS PADOME, ņemot vērā Eiropas Kopienas dibināšanas līgumu un jo īpaši tā 71. panta 1. punktu, ņemot vērā Komisijas priekšlikumu [1], ņemot vērā Eiropas Ekonomikas un sociālo lietu komitejas atzinumu [2], apspriedušies ar Reģionu komiteju, saskaņā ar Līguma 251. pantā [3] paredzēto procedūru, ievērojot Samierināšanas komitejas 2003. gada 25. novembrī apstiprināto kopīgo dokumentu, tā kā: (1) 1994. gada Pievienošanās akta 9. protokola 11. panta 2. punkta a) apakšpunkts [4] nosaka, ka ekopunktu sistēma zaudē spēku 2003. gada 31. decembrī. (2) Eiropadomes Lākenas 2001. gada 14. un 15. decembra secinājumu 58. punkts kā pagaidu risinājumu pieprasa pagarināt ekopunktu sistēmas piemērošanas laiku. Šī pagarināšana ir atbilstoši vides aizsardzības politikai tādos neaizsargātos reģionos kā Alpu reģions. Eiropadomes Kopenhāgenas 2002. gada 12. un 13. decembra secinājumu 35. punkts pieprasa Padomei pirms 2002. gada beigām pieņemt regulu par pagaidu risinājumu smago kravas transportlīdzekļu tranzītam, kas šķērsos Austriju 2004. līdz 2006. gadā. (3) Šādi pasākumi ir nepieciešami, līdz tiek pieņemts pamatpriekšlikums par infrastruktūras izmantošanas maksu, kā ir noteikts baltajā grāmatā par Eiropas transporta politiku līdz 2010. gadam, ko atbilstoši Komisijas paziņojumam ir paredzēts prezentēt 2003. gadā. (4) Šie pasākumi ir arī attaisnojami ar vajadzību aizsargāt vidi pret piesārņojumu, ko izraisa ļoti liela skaita smago kravas transportlīdzekļu tranzīts. (5) Eiropas Vides aģentūra norāda, ka Eiropas Savienības paplašināšanās visticamāk radīs lielu tranzīta satiksmes pieaugumu. Tādējādi būtu jāpagarina pagaidu punktu sistēmu, ko attiecina uz smagajiem kravas transportlīdzekļiem, kuri šķērso Austriju, lai ņemtu vērā paplašināšanos un iesaistītu valstis, kas pievienojas. (6) Konvencija par Alpu aizsardzību (Alpu konvencija), ko Eiropas Kopiena ir parakstījusi un apstiprinājusi [5], nosaka dažādus noteikumus, lai samazinātu smagkravas transporta satiksmi Alpu reģionā. Jo īpaši tā nosaka, ka jāsamazina satiksmes Alpos un cauri Alpiem apjomu un bīstamību līdz līmenim, kas nav kaitīgs cilvēkiem, dzīvniekiem un augiem un to biotopiem, pārceļot vairāk satiksmes, īpaši kravu pārvadāšanu, uz dzelzceļiem, jo īpaši izveidojot atbilstošu infrastruktūru un stimulus, kas atbilst tirgus principiem un nediskriminē pēc pilsonības. (7) Šīs regulas īstenošanai vajadzīgie pasākumi jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību [6]. (8) Ir būtiski atrast nediskriminējošus risinājumus, lai samierinātu saistības, ko nosaka Līgums (tajā skaitā 6., 71. pants un 51. panta 1. punkts), piemēram, attiecībā uz pakalpojumu sniegšanas brīvību, brīvu preču apriti un vides aizsardzību. (9) Tādējādi jāizveido pagaidu punktu sistēma 2004. gadam, IR PIEŅĒMUŠI ŠO REGULU. 1. pants Šajā regulā ir spēkā šādas definīcijas: a) "transportlīdzeklis" ir transportlīdzeklis, kā noteikts 2. pantā Padomes Regulā (EEK) Nr. 881/92 (1992. gada 26. marts) par piekļuvi Kopienas kravu autopārvadājumu tirgum, ja pārvadājumus veic uz dalībvalsts teritoriju vai no tās, vai arī šķērsojot vienas vai vairāku dalībvalstu teritoriju [7]; b) "starptautiski pārvadājumi" ir starptautiskie pārvadājumi, kā noteikts 2. pantā Regulā (EEK) Nr. 881/92; c) "tranzīta satiksme caur Austriju" ir satiksme caur Austrijas teritoriju no izbraukšanas punkta līdz galamērķim, kas abi atrodas ārpus Austrijas; d) "smagais kravas transportlīdzeklis" ir jebkāds mehānisks transportlīdzeklis, kura maksimālā pieļaujamā masa pārsniedz 7,5 tonnas, kurš ir reģistrēts dalībvalstī un ir paredzēts kravu pārvadāšanai, un jebkāda piekabju vai puspiekabju sastāvs, kura maksimālā pieļaujamā masa pārsniedz 7,5 tonnas un kuru velk dalībvalstī reģistrēts mehānisks transportlīdzeklis, kura masa ir 7,5 tonnas vai mazāk; e) "kravu tranzīts pa ceļu caur Austriju" ir smago kravas transportlīdzekļu tranzīts caur Austriju, neatkarīgi no tā, vai tie ir piekrauti, vai bez kravas; f) "bilaterāli braucieni" ir starptautiski pārvadājumi braucienos, ko transportlīdzekļi veic, ja izbraukšanas punkts vai galamērķis ir Austrijā un, attiecīgi, galamērķis vai izbraukšanas punkts ir citā dalībvalstī, un saistībā ar šādiem braucieniem tiek veikti braucieni bez kravas. 2. pants Šī regula attiecas uz starptautiskiem kravu autopārvadājumiem Kopienas teritorijā. Pagaidu punktu sistēma neietver tiešus ierobežojumus tranzītbraucienu skaitam caur Austriju. 3. pants 1. Attiecībā uz braucieniem, kuros tranzītā pa ceļu pārved kravas caur Austriju, saskaņā ar šā panta noteikumiem, piemēro režīmu, kas ir izstrādāts attiecībā uz pašpārvadājumiem un komercpārvadājumiem atbilstīgi Padomes 1962. gada 23. jūlija Pirmajai Direktīvai par kopīgu noteikumu ieviešanu attiecībā uz dažiem kravu autopārvadājumu veidiem starp dalībvalstīm [8] un Regulai (EEK) Nr. 881/92. 2. Lai veicinātu videi draudzīgu smago kravas transportlīdzekļu izmantošanu tranzītam caur Austriju, no 2004. gada 1. janvāra līdz 2004. gada 31. decembrim ir spēkā šādi noteikumi: a) smago kravas transportlīdzekļu tranzīts, kas citā gadījumā izmantotu 5 vai mazāk punktus, netiek pakļauts pagaidu punktu sistēmai; b) smago kravas transportlīdzekļu tranzīts, kas izmanto sešus, septiņus vai astoņus punktus, tiek pakļauts pagaidu punktu sistēmai [9]; c) smago kravas transportlīdzekļu tranzīts, kas izmanto vairāk kā astoņus punktus ir aizliegts, izņemot tādu smago kravas transportlīdzekļu tranzītu, kas ir reģistrēti Grieķijā, un dažu īpaši specializētu dārgu un ilga saimnieciskas izmantošanas laika transportlīdzekļu tranzītu; d) kopējais NOx emisijas daudzums no smagajiem kravas transportlīdzekļiem, kas tranzītā šķērso Austriju, jānosaka saskaņā ar I pielikumā attiecīgajam gadam noteiktajām vērtībām; e) smago kravas transportlīdzekļu kopējo NOx emisiju daudzumu nosaka, pamatojoties uz agrāko ekopunktu sistēmu, kā noteikts 1994. gada Pievienošanās akta 9. protokolā. Atbilstīgi šai sistēmai, visiem smagajiem kravas transportlīdzekļiem, kas šķērso Austriju tranzītā, ir vajadzīgs punktu skaits, kas atbilst to NOx emisijai (kas ir pieļaujama saskaņā ar ražošanas atbilstības (COP) vērtību vai tipa apstiprinājuma vērtību). Šo punktu aprēķināšanas un pārvaldības metode ir aprakstīta II pielikumā; f) Austrija laicīgi izsniedz un dara pieejamus punktus, kas ir vajadzīgi pagaidu punktu sistēmas pārvaldībai, atbilstīgi II pielikumam, smagajiem kravu transportlīdzekļiem, kuri tranzītā šķērso Austriju; g) gada kopējā kvota NOx emisijai ir noteikta I pielikumā, un Komisija to pārvalda un sadala starp dalībvalstīm saskaņā ar tiem pašiem principiem, kurus pielietoja 2003. gadā ekopunktu sistēmai atbilstoši Komisijas Regulas (EK) No 3298/94 noteikumiem [10]; h) Kopienas punktu rezervju pārdali saskaņo ar kritērijiem, kas noteikti 8. panta 2. punktā Regulā (EK) 3298/94 un, jo īpaši, saskaņā ar faktisko dalībvalstīm piešķirto punktu izmantošanu, kā arī ar pārvadātāju, kas tranzītā šķērso Austriju pa maršrutu Lindau-Bregenz-St. Margrethen (Hörbranz-Transit) īpašām vajadzībām. 3. Ja "Eurovignette" piedāvājumu prasīt maksu par infrastruktūras izmantošanu nepieņem līdz 2004. gada 31. decembrim, visus 2. punkta noteikumus pagarina vēl uz vienu gadu un, ja attiecīgo priekšlikumu nepieņem līdz 2005. gada 31. decembrim, pagarina vēl uz vienu gadu kā galējo termiņu [11]. Pēc 2006. gada pagaidu punktu sistēmu nepiemēro. 4. Komisija pārvalda pagaidu punktu sistēmu saskaņā ar Regulas (EK) Nr. 3298/94 attiecīgiem noteikumiem. Komisija, rīkojoties saskaņā ar 5. panta 2. punktā noteikto procedūru, ja nepieciešams, pieņem turpmākos pasākumus, kas attiecas uz procedūrām, kuras ir saistītas ar pagaidu punktu sistēmu, punktu sadali un tehniskiem jautājumiem attiecībā uz šā panta piemērošanu. 4. pants 1. Kamēr piemēro 3. panta 2. punktu un, kad vajadzīgs, 3. panta 3. punktu, dalībvalstis savstarpēji sadarbojoties vienojas par jebkādiem EK līgumam atbilstošiem pasākumiem pret pagaidu punktu sistēmas ļaunprātīgu izmantošanu. 2. Komisijas lēmumiem, kas pieņemti saskaņā ar 5. pantu, jāsaskan ar ilgtspējīgu transporta politiku attiecībā uz visu Alpu reģionu. 3. Pārvadātājiem Kopienas atļauja, ko izdevušas Austrijas kompetentās iestādes, nedod tiesības veikt starptautiskus kravu pārvadājumus tādos starptautiskos braucienos, kur ne kravu iekraušana, ne to izkraušana nenotiek Austrijā. Tomēr uz visiem šādiem pārvadājumiem, kuros tiek šķērsota Austrija, attiecas 3. panta noteikumi. 4. Ciktāl tas vajadzīgs, saskaņā ar 5. panta 2. punktā minēto procedūru lemj par monitoringa metodēm, ietverot elektroniskas sistēmas saistībā ar 3. panta īstenošanu. 5. pants 1. Komisijai palīdz komiteja. 2. Ja ir norāde uz šo punktu, tad piemēro Lēmuma 1999/468/EK 3. un 7. pantu, ņemot vērā tā 8. panta noteikumus. 3. Komiteja pieņem savu reglamentu. 6. pants Šī regula stājas spēkā dienā, kad to publicē Eiropas Savienības Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2003. gada 22. decembrī Eiropas Parlamenta vārdā — priekšsēdētājs P. Cox Padomes vārdā — priekšsēdētājs A. Matteoli [1] OV C 103 E, 30.4.2002., 230. lpp. [2] OV C 221, 17.9.2002., 84. lpp. [3] Eiropas Parlamenta 2003. gada 12. februāra atzinums (Oficiālajā Vēstnesī vēl nav publicēts), Padomes 2003. gada 28. marta kopējā nostāja (OV C 214 E, 9.9.2003., 1. lpp.) un Eiropas Parlamenta 2003. gada 3. jūlija nostāja (Oficiālajā Vēstnesī vēl nav publicēta). Eiropas Parlamenta 2003. gada 18. decembra normatīvā rezolūcija (Oficiālajā Vēstnesī vēl nav publicēta) un Padomes 2003. gada 22. decembra lēmums. [4] OV C 241, 29.8.1994., 361. lpp. [5] Padomes 1996. gada 26. februāra Lēmums 96/191/EK (OV L 61, 12.3.1996., 31. lpp.). [6] OV L 184, 17.7.1999., 23. lpp. [7] OV L 95, 9.4.1992., 1. lpp. Regula grozīta ar Eiropas Parlamenta un Padomes Regulu (EK) Nr. 484/2002 (OV L 76, 19.3.2002., 1. lpp.). [8] OV L 70, 6.8.1962., 2005/62. lpp. Direktīvā jaunākie grozījumi izdarīti ar Regulu (EEK) Nr. 881/92 (OV L 95, 9.4.1992., 1. lpp.). [9] 2004. gadā paredzēto punktu skaits ir dots I pielikumā. [10] Komisijas Regula (EK) Nr. 3298/94 (1994. gada 21. decembris) par sīki izstrādātiem pasākumiem attiecībā uz tranzīta tiesību (ekopunktu) sistēmu smagajiem kravas transportlīdzekļiem, kuri šķērso Austriju (OV L 341, 30.12.1994., 20. lpp.). Regulā jaunākie grozījumi izdarīti ar Padomes Regulu (EK) Nr. 2012/2000 (OV L 241, 26.9.2000., 18. lpp.). [11] 2005. un 2006. gadā paredzēto punktu skaits ir dots I pielikumā. -------------------------------------------------- I PIELIKUMS Paredzēto punktu skaits 2004., 2005. un 2006. gadam Gads | ES (15 dalībvalstu) paredzētie punkti | 2004 | 6593487 | 2005 | 6246462 | 2006 | 5899436 | -------------------------------------------------- II PIELIKUMS PUNKTU APRĒĶINĀŠANA UN PĀRVALDĪBA 1. Par katru smago kravas transportlīdzekli katru reizi, kad tas šķērso Austrijas robežu (jebkurā virzienā), vadītājs iesniedz šādus dokumentus: a) dokumentu, kas uzrāda ražošanas atbilstības vērtību (COP) NOx emisijai attiecīgajam transportlīdzeklim; b) kompetentās iestādes izsniegtu derīgu punktu kartīti. Attiecībā uz a) apakšpunktu: attiecībā uz EURO 0, EURO 1, EURO 2, EURO 3 standarta smagajiem kravas transportlīdzekļiem, kas reģistrēti pēc 1990. gada 1. oktobra, dokuments, kas norāda ražošanas atbilstības vērtību (COP), ir atbilstīgas iestādes izsniegta apliecība, kurā ir norādītas sīkas ziņas par oficiālo ražošanas atbilstības vērtību NOx izplūdei, vai tipa apstiprinājuma sertifikāts, kurā ir norādīts apstiprināšanas datums un vērtība tipa apstiprināšanas nolūkiem. Pēdējā gadījumā ražošanas atbilstības vērtība ir tipa apstiprinājuma vērtība, kam pieskaita 10 procentus. Pēc šīs vērtības noteikšanas kādam transportlīdzeklim to visā transportlīdzekļa izmantošanas laikā vairs nedrīkst mainīt. Attiecībā uz smagajiem kravas transportlīdzekļiem, kas ir reģistrēti līdz 1990. gada 1. oktobrim, un smagajiem kravu transportlīdzekļiem, par ko sertifikāts nav iesniegts, nosaka ražošanas atbilstības vērtību 15,8 g/kWh. Attiecībā uz b) apakšpunktu: punktu kartītē/ekoplāksnītē ir noteikts punktu skaits, un, pamatojoties uz ražošanas atbilstības vērtību attiecīgajam transportlīdzeklim, minēto punktu kartīti/ekoplāksnīti vizē šādi: 1. Katrs g/kWh no NOx, kas aprēķināts saskaņā ar a) apakšpunktu, skaitās kā viens punkts; 2. NOx emisijas vērtības noapaļo uz augšu līdz tuvākajam veselajam punktam, ja tās ir 0,5 vai vairāk, citādi tās noapaļo uz leju. 2. Komisija ik pēc trīs mēnešiem, rīkojoties saskaņā ar 5. panta 2. punktā minēto procedūru, aprēķina braucienu skaitu un vidējo NOx emisiju līmeni no smagajiem kravas transportlīdzekļiem un veic statistikas uzskaiti katrai valstij. --------------------------------------------------